Ljubljana − Preiskovalni sodnik je za, ki je bil pred kratkim izpuščen iz zapora, zaradi suma kaznivih dejanj nevarne vožnje in preprečitve uradnega dejanja odredil pripor, so sporočili s Policijske uprave Ljubljana. Policija ga je prijela v soboto, potem ko je z nevarno vožnjo po Ljubljani ogrožal pešce in nasproti vozeče voznike.

Policisti so ga po pisanju spletnega portala 24ur.com prijeli v soboto. V središču Ljubljane so namreč opazili clia, na katerem je imel voznik nameščeni različni registrski tablici, ki nista pripadali temu vozilu. Policisti so zapeljali za vozilom, a je voznik ignoriral vse njihove signale in s pospešeno hitrostjo vozil v smeri Zelene jame, kjer je nato vozilo ustavil, odstranil tablici z vozila in ju odvrgel, sam pa pobegnil peš med stanovanjske bloke.

Policisti so zato preiskali območje in odkrili 48-letnika, vendar se je upiral prijetju, zato so policisti uporabili prisilna sredstva za vezanje in vklepanje. Našli so tudi odvrženi tablici, o katerih so ugotovili, da sta bili v zadnjih dneh ukradeni na območju Ljubljane.

Casiraghi je še do pred kratkim prestajal zaporno kazen na Dobu zaradi različnih kaznivih dejanj. Enotna kazen 22 let in 11 mesecev zapora bi se mu iztekla avgusta 2019.

A lani septembra je vložil zahtevo za varstvo zakonitosti zaradi nepravilnega združevanja kazni, vrhovno sodišče pa je potrdilo očitke obrambe, da je sodišče prve stopnje nepravilno združevalo Casiraghijeve kazni. Tako je Casiraghi 10. marca odkorakal na prostost.

Casiraghi sicer v več postopkih tudi toži državo za odškodnino.